ΓΡΑΠΤΗ ΕΡΩΤΗΣΗ E-0496/99

υποβολή: Bartho Pronk (PPE) προς την Επιτροπή

(5 Μαρτίου 1999)

Θέμα: Απόσπαση εργαζομένων

Το 1994 η Ευρωπαϊκή Επιτροπή ανέθεσε τη διεξαγωγή μελέτης με θέμα την εφαρμογή των διατάξεων του Κανονισμού 1408/71(1) σε περιπτώσεις απόσπασης. Τα αποτελέσματα της μελέτης αυτής παρουσιάστηκαν κατά τη Διάσκεψη της Κρήτης. Για πρώτη φορά παρουσιάστηκαν πραγματικά αριθμητικά στοιχεία όσον αφορά την απόσπαση εργαζομένων και ασκούντων ελεύθερο επάγγελμα και κατέστη σαφές με ποιόν τρόπο τα κράτη μέλη εφαρμόζουν τους κανόνες όσον αφορά την απόσπαση. Ένα από τα αποτελέσματα της έκθεσης αφορά την σαφή αύξηση του αριθμού αποσπάσεων, γεγονός που καθιστά σαφές ότι αυξάνεται και η ελεύθερη κυκλοφορία εργαζομένων και ασκούντων ελεύθερο επάγγελμα.

Αυξήθηκε περαιτέρω η πολιτική σημασία της απόσπασης. Νέες οδηγίες έχουν εγκριθεί από το Συμβούλιο και το Ευρωπαίκό Κοινοβούλιο, στις οποίες η απόσπαση διαδραματίζει σημαντικό ρόλο, π.χ. η οδηγία 96/71/ΕΚ σχετικά με την απόσπαση εργαζομένων με σκοπό την εκτέλεση υπηρεσιών καθώς και η οδηγία 98/49/ΕΚ σχετικά με την προστασία των δικαιωμάτων συμπληρωματικής σύνταξης των εργαζομένων και ασκούντων ελεύθερο επάγγελμα που μετακινούνται εντός της Κοινότητας.

1. Συμμερίζεται η Επιτροπή την άποψη του υπογράφοντος ότι, δεδομένης της αυξανομένης σημασίας της απόσπασης για την κοινοτική πολιτική που αφορά την ελεύθερη κυκλοφορία εργαζομένων και ασκούντων ελεύθερο επάγγελμα, είναι απαραίτητο να επαναληφθεί η προαναφερθείσα έρευνα, και να δοθεί ιδιαίτερη προσοχή:

- στα αριθμητικά στοιχεία που αφορούν στον τομεά της απόσπασης;

- στην επίδραση της πρόσφατης νομολογίας και των αποφάσεων της Διοικητικής Επιτροπής όσον αφορά την απόσπαση (μεταξύ άλλων της απόφασης 162 και της νομολογίας που αφορά την απόσπαση ασκούντων ελεύθερο επάγγελμα) στην εφαρμογή των κανόνων που διέπουν την απόσπαση από τα κράτη μέλη;

2. Εάν ναι, πότε πιστεύει η Επιτροπή ότι θα μπορέσει να αρχίσει η έρευνα αυτή;

3. Εάν όχι, για ποιό λόγο;

Απάντηση του κ. Flynn εξ ονόματος της Επιτροπής

(21 Απριλίου 1999)

Η μελέτη για την απόσπαση των εργαζομένων στην οποία αναφέρεται ο κ. βουλευτής συζητήθηκε με τα κράτη μέλη στην διοικητική επιτροπή για την κοινωνική ασφάλιση των διακινούμενων εργαζομένων (CASSTM) ιδίως στο πλαίσιο της προπαρασκευαστικής εργασίας για την απόφαση 162 της 31 Μαΐου 1996 αναφορικά με την ερμηνεία των άρθρων 14(1) και 14β (1) του κανονισμού του Συμβουλίου (ΕΟΚ) 1408/71 για την ισχύουσα νομοθεσία για τους αποσπασμένους εργαζομένους(2) της CASSTM. Η μελέτη ήταν τόσο χρήσιμη στην προετοιμασία της οδηγίας 98/49/ΕΚ της 29 Ιουνίου 1998 για την εξασφάλιση συμπληρωματικών συνταξιοδοτικών δικαιωμάτων των απασχολούμενων και των αυτοαπασχολούμενων που διακινούνται στο εσωτερικό της Κοινότητας(3). Αυτή η οδηγία ισχύει ιδίως για τους "αποσπασμένους εργαζομένους " σύμφωνα με τη σημασία του κανονισμού 1408/71 του Συμβουλίου της 14 Ιουνίου 1971 σχετικά με την εφαρμογή των συστημάτων κοινωνικής ασφάλισης στους απασχολούμενους και τις οικογένειές τους που διακινούνται μέσα στην Κοινότητα(4).

Προκειμένου να υπάρχει συνεχής ενημέρωση, η Επιτροπή θα ζητήσει από τα κράτη μέλη να διαβιβάσουν τα τελευταία στοιχεία για τον αριθμό των αποσπασμένων εργαζομένων στην Κοινότητα.

Όσον αφορά τη νομολογία υπάρχουν εκκρεμείς υποθέσεις ενώπιον του δικαστηρίου για τις διατάξεις σχετικά με την απόσπαση του κανονισμού (ΕΟΚ) 1408/71 και η Επιτροπή περιμένει να δει το αποτέλεσμα αυτών των περιπτώσεων πριν αρχίσει νέα αξιολόγηση των νομολογιακών αρχών σε αυτόν τον τομέα.

Σύμφωνα με την οδηγία 98/49/ΕΚ η Επιτροπή θα υποβάλει πριν από τις 25 Ιουλίου 2004 έκθεση στο Κοινοβούλιο και το Συμβούλιο αναφορικά με την εφαρμογή αυτής της οδηγίας προτείνοντας οποιεσδήποτε τροπολογίες αποδειχθούν αναγκαίες.

(1) ΕΕ L 149 της 5.7.1971, σελ. 2.

(2) ΕΕ L 241 της 21.9.1996.

(3) ΕΕ L 209 της 25.7.1998.

(4) ΕΕ C 6 της 10.1.1998.